C 117/22
EL
Επίσημη Εφημερίδα της Ευρωπαϊκής Ένωσης
11.3.2022
Τρίτη 14 Σεπτεμβρίου 2021
14.
υπογραμμίζει ότι οι διάλογοι με τους πολίτες αποτελούν θεμελιώδες στοιχείο για την προώθηση της εγγύτητας και την οικοδόμηση γεφυρών μεταξύ των ΕΑΠ και των ευρωπαϊκών θεσμικών οργάνων· στο πλαίσιο αυτό, καλεί την Επιτροπή να εντείνει αυτόν τον διάλογο, ιδίως στις ΕΑΠ· 15.
ζητεί από την Επιτροπή να συμβάλει στην κατάρτιση μιας νέας στρατηγικής για τις ΕΑΠ και μαζί με αυτές, η οποία θα ανταποκρίνεται στην τοπική πραγματικότητα και τις τοπικές ανάγκες, ενώ επίσης θα αντανακλά τις συστάσεις του Ευρωπαϊκού Κοινοβουλίου και θα είναι βασισμένη στον σεβασμό των ιδιαιτεροτήτων, στην εδραίωση των κεκτημένων και στη βελτιστοποίηση των υφιστάμενων μηχανισμών, στην καινοτομία και στην ανάδειξη κάθε ΕΑΠ ως «γης λύσεων»· 16. προτείνει τον καθορισμό ενός πραγματικού σχεδίου δράσης για αυτήν τη νέα στρατηγική εταιρική σχέση, το οποίο θα συνδέει τους κύριους ενδιαφερόμενους φορείς, ιδίως τις δημόσιες, εθνικές, περιφερειακές και τοπικές αρχές, τους οικονομικούς και κοινωνικούς φορείς, την κοινωνία των πολιτών, την ακαδημαϊκή κοινότητα και τις μη κυβερνητικές οργανώσεις· 17.
ζητεί να εφαρμοστούν η νέα στρατηγική και το οικείο σχέδιο δράσης το συντομότερο δυνατόν για την οικονομική και κοινωνική ανάκαμψη των ΕΑΠ·
ΤΙΤΛΟΣ 2: Επένδυση σε αξιοπρεπείς θέσεις εργασίας, εδραίωση της αλληλεγγύης και δράση κατά προτεραιότητα για τους νέους 18.
έχει συναίσθηση των δυνατοτήτων που προσφέρουν οι ΕΑΠ στην Ένωση να σχεδιάσει πιλοτικά έργα απέναντι στις κοινωνικοοικονομικές και κλιματικές προκλήσεις, αλλά γνωρίζει ότι αυτού του είδους η δυναμική απαιτεί εσπευσμένη κάλυψη των καθυστερήσεων που οφείλονται στις διαρθρωτικές αδυναμίες, όπως και εδραίωση και εξασφάλιση εργαλείων για την αντιστάθμιση των διαρθρωτικών αδυναμιών αυτών λόγω του απομακρυσμένου και νησιωτικού χαρακτήρα των περιοχών, προκειμένου να μπορούν οι ΕΑΠ να ενσωματωθούν πλήρως και δίκαια στον ευρωπαϊκό χώρο·
Α.
Εδραίωση της αλληλεγγύης 19. καλεί την Επιτροπή, τα κράτη μέλη και τις ΕΑΠ να καταστήσουν την καταπολέμηση της φτώχειας, της ανεργίας και του κοινωνικού αποκλεισμού –μεταξύ άλλων των ατόμων με αναπηρία– προτεραιότητες της ευρωπαϊκής αλληλεγγύης, επενδύοντας παράλληλα σε εκπαίδευση και κατάρτιση και σε μελλοντικά έργα εστιασμένα στην καινοτομία, ιδίως την κοινωνική, τη μετατροπή και τη διαφοροποίηση· 20. εκτιμά ότι η πολιτική συνοχής θα πρέπει να αξιοποιεί περισσότερο τις γυναίκες που ζουν σε ΕΑΠ και θα πρέπει να προωθεί την ισότητα των φύλων και την αποτελεσματική εφαρμογή της στρατηγικής της Ένωσης όσον αφορά την ισότητα μεταξύ γυναικών και ανδρών στις ΕΑΠ· 21.
υπογραμμίζει τον βασικό ρόλο που διαδραματίζει η κοινωνική και αλληλέγγυα οικονομία στις ΕΑΠ, η οποία συνεργάζεται με τις περιφερειακές και τοπικές αρχές στην αντιμετώπιση των περιορισμών που προκαλούνται από την απόστασή τους, τη φτώχεια και τον κοινωνικό αποκλεισμό, και στη δημιουργία θέσεων εργασίας και την ανάπτυξη πρωτοβουλιών στις εν λόγω περιοχές, σύμφωνα με τις διάφορες ευρωπαϊκές στρατηγικές· ζητεί να αναγνωριστεί η εν λόγω κατάσταση σε ευρωπαϊκό επίπεδο και να έχει άμεση πρόσβαση αυτός ο μη κερδοσκοπικός τομέας στις επιδοτήσεις της ΕΕ·
Β.
Προστασία της υγείας 22. τονίζει ότι οι ιδιαίτερες συνθήκες των ΕΑΠ τις καθιστούν πιο ευάλωτες στα παγκόσμια γεγονότα, όπως η πανδημία COVID-19· ζητεί, επομένως, να αντληθεί κάθε πιθανό δίδαγμα από αυτή την κρίση και να λαμβάνονται υπόψη οι ιδιαίτερες περιστάσεις των ΕΑΠ, όταν προκύπτουν γεγονότα τέτοιας φύσεως στο μέλλον· 23. προτείνει τη δημιουργία ενός ερευνητικού κέντρου αφιερωμένου στις τροπικές μολυσματικές ασθένειες και στις παθολογίες που εμφανίζονται ιδιαίτερα στις ΕΑΠ, όπως ο διαβήτης, η παχυσαρκία ή ακόμη και ορισμένοι καρκίνοι, και τη διανομή των απαραίτητων κονδυλίων για την κάλυψη των καθυστερήσεων όσον αφορά την υγειονομική περίθαλψη στις ΕΑΠ· 24.
προτείνει τη δρομολόγηση πιλοτικού έργου με βάση το πρότυπο της προπαρασκευαστικής πράξης BEST, για τη στήριξη των εργασιών σχετικά με τα φαρμακευτικά φυτά στις ΕΑΠ·